REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/426-14

29. april 2015. godine

B e o g r a d

Z A P I S N I K

SA 18. SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA

ODRŽANE 10. DECEMBRA 2014. GODINE

Sednica je počela u 13 časova.

Sednicom je predsedavao predsednik Odbora Meho Omerović.

Sednici su prisustvovali: Ljiljana Malušić, Biljana Ilić Stošić, Milanka Jevtović Vukojičić, Zlata Đerić, Slobodan Perić, Dubravka Filipovski, Vladica Dimitrov, Aida Ćorović, Vera Paunović, Olena Papuga i Elvira Kovač, članovi Odbora.

Sednici nisu prisustvovali članovi Odbora: Suzana Šarac, Ljibuška Lakatoš, Stefana Miladinović, Biljana Hasanović Korać i Sulejman Ugljanin.

Sednici su prisustvovali zamenici članova Odbora: Milosav Milojević, Milena Turk i Branka Karavidić.

Sednici je prisustvovala Milena Bićanin, narodni poslanik.

Sednici su prisustvovali i: Piter Burkhart, šef Misije OEBS-a u Srbiji, Katarina Terzić, Ministarstvo za evropske integracije, Marija Blečić, Ministarstvo građevinarstva, infrastrukture i saobraćaja, dr Jovanka Šaranović, Snežana Vasić, Ministarstvo odbrane, Jasmina Vasiljević, Leposava Tošić, Tatjana Vasić, Biljana Lazarević, MUP, Nina Fira, Ministarstvo državne uprave i lokalne samouprave, Nebojša Jokić, Ministarstvo zdravlja, Marija Stajić Radivojša, Ministarstvo spoljnih poslova, Milana Lazić, Tim za socijalno uključivanje i smanjenje siromaštva Vlade RS, Nevena Petrušić, Poverenik za zaštitu ravnopravnosti, Saša Janković, Zaštitnik građana, Gordana Stevanović, zamenik Zaštitnika građana, Borjana Peruničić, Dragana Grabovica, Dragan Janjić, Zaštitnik građana, Đurđica Ergić, Sonja Stojanović, Milan Đurić, Vanja Macanović, Nataša Gospić, Savet za rodnu ravnopravnost Zaštitnika građana, Ana Milenić, Delegacija Evropske unije u RS, Zorana Antonijević, Katrin Gabrijel, Novak Pešić, Misija OEBS u Srbiji, Sofija Mandić, NDI, Asja Varbanova, Milana Rikanović, UN Women, Anita Beretić, Pokrajinski sekretarijat, Stojanka Lekić, Goran Gonđa, Odbor za ravnopravnost polova AP Vojvodina, Maja Sedlarević, Viktorija Čović, Odbor za evropske integracije skupštine AP Vojvodina, Danica Todorov, Ombudsman AP Vojvodina, Vesna Šijački, Zavod za ravnopravnost polova AP Vojvodina, prof. dr Marijana Pajvančić, Fakultet za evropske pravno-političke studije Novi Sad, prof. Gorana Đorić, Filozofski fakultet Univerziteta u Nišu, Marina Blagojević Hugson, Institut za kriminološka i sociološka istraživanja, prof. dr Gordana Gasmi, Institut za komparativno pravo, Vesna Bajić, UGS Nezavisnost, Donka Banović, Udruženje „Pomoć deci“, Mina Lazarević, Beogradski fond za političku izuzetnost, Filip Čolaković, Akademija nacionalnog razvoja, Nataša Perišić, NVO Hora, Vera Kurtić, Ženski prostor Niš, Nada Đuričković, Romska ženska mreža, Milan Antonijević, JUKOM, Aleksandra Vladisavljević, Razvoj preduzetništva, Kristina Vujić, PRAXIS, Filip Čolaković, Akademija nacionalnog razvoja, Miloš Đajić, Centar modernih veština, Gordana Rajkov, Centar za samostalni život OSI Srbije, Slavica Stanojlović Urošević, Udruženje žena Peščanik, Tomislav Mihajlović, Gej strejt alijansa, Dragana Petrović, Ana Popovicki i Biljana Maletin, eksperti.

Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d :

1. Obeležavanje Međunarodnog dana ljudskih prava: predstavljanje Modela zakona o rodnoj ravnopravnosti Zaštitnika građana.

Članovi Odbora su jednoglasno PRIHVATILI predloženi Dnevni red.

Predsednik Odbora je nakon otvaranja sednice, ukazao na to da je Odbor današnji dan hteo da obeleži upravo diskusijom koja se tiču pitanja rodne ravnopravnosti i daljeg unapređenja akonodavnog okvira u ovoj oblasti. Ta obaveza proističe iz potrebe da se u punoj meri obezbedi rodna ravnopravnot, da se pruži što je veća zaštita ženama koje su žrtve nasilja, da se obezbedi razvoj ženskog preduzetništva, da se olakša zapošljavanje žena i teže zapošljivih kategorija, te da se obezbedi jednaka plata žena i muškaraca. Ta obaveza proizilazi i iz međunarodnih standarda koje smo prihvatili, kao što je Konvencija Saveta Evrope o sprečavanju i borbi protiv nasilja nad ženama i nasilja u porodici (Istanbulska konvencija). Mogli bismo zaključiti da postoji napredak u određenim oblastima: obezbeđeno je veće učešće žena u političkom životu, veće učešće žena u sektoru policije i vojske, unapređen je i zakonodavni okvir. Veće učešće žena je obezbeđeno i u Narodnoj skupštini jer imamo 85 narodnih poslanica ili 34%, što je rezultiralo i formiranjem i radom Ženske parlamentarne mreže. Međutim, on je ukazao da i dalje žene i muškarci nisu izjednačeni u svojim pravima i položaju. Nasilje nad ženama još uvek je veoma izraženo, a često proizilazi iz stereotipa i predrasuda koje još uvek postoje u našem društvu. Postoje problemi i u vezi ekonomskog položaja žena i zato je ekonomsko osnaživanje žena osnovni preduslov za poboljšanje njihovog ukupnog položaja pa, i kada je reč o nasilju nad ženama. Današnja sednica je prilika da razmenimo iskustva,kao i buduće planirane aktivnosti kojima bismo doprineli, svako u okviru svoje nadležnosti, unapređenju rodne ravnopravnosti u Srbiji. On je istakao značaj odluke Vlade da se formira Koordinaciono telo za rodnu ravnopravnost.

Piter Burkhart je istako da je Misija OEBS-a u Srbiji posvećena unapređenju i sprovođenju principa rodne ravnopravnosti. Od svog osnivanja Misija radi na poboljšanju zakonodavnog i strateškog okvira i pruža podršku institucijama Vlade Republike Srbije, organizacijma civilnog društva i nezavisnim telima, kako bi se primenili međunarodni standardi na polju ljudskih prava. Posebna pažnja posvećena je statusu žena iz marginalizovanih grupa i manjinskih zajednica. Misija OEBSa je sa zadovoljstvom pružila podršku naporima Zaštitnika građana da osnuju radnu grupu koja je izradila model Zakona o rodnoj ravnopravnosti za koji veruje da će doprineti daljem stvaranju inkluzivnog društva.

Đurđica Ergić je u ime ženske romske organizacije Bibija i kao aktivistkinja i članica Saveta za rodnu ravnopravnost Zaštitnika građana, govorila o uključivanju rodnog aspekta u javne politike, što smatra da zahteva redefinisanje ne samo javnih politika u našem društvu, nego redefinisanje društva u celini. Uviđajući značaj rodne ravnopravnosti, Zaštitnik građana je 2012. godine osnovao Savet za rodnu ravnopravnost. Članovi Saveta dolaze iz različitih oblasti, iz organizacija civilnog društva i akademske zajednice i donose svoja iskustva i veštine u borbi za bolji položaj žena uopšte, Romkinja, žena sa invaliditetom, žena koje su preživele nasilje u porodici. Jedna od prvih aktivnosti Saveta bila je monitoring sprovođenja Zakona o ravnopravnosti polova i to na lokalnom nivou. U okviru te aktivnosti obišli su oko 35 jedinica lokalne samouprave. Takođe, jedna od aktivnosti je izrada ovog modela zakona, monitoring primene opštih i posebnih protokola za zaštitu žena od porodičnog i partnerskog nasilja, redovno obraćanje javnosti saopštenjima u kojima upozoravaju na društvene pojave. Veruje da su na taj način podigli vidljivost rada Zaštitnika građana u domenu rodne ravnopravnosti i da su doprineli da se žene iz različitih struktura više obraćaju Zaštitniku građana i da problemi sa kojima se susreću postaju vidljiviji, što je preduslov za njihovo rešavanje.

Saša Janković je ukazao da su žene jedna od posebno ranjivih grupa kada je reč o ostvarivanju njihovih prava, zbog čega je država i donela Zakon o ravnopravnosti polova. U njegovom donošenju učestvovao je i Zaštnik građana kroz podnete amandmane kojima se doprinelo kvalitetu zakona. On smatra da je taj zakon osvario svoju osnovnu svrhu jer je pitanje rodne ravnopravnosti podigao na nivo principa koji se više otvoreno ne osporava, a svest o potrebi uspostavljanja rodne ravnopravnosti i jačoj zaštiti prava žena danas mnogo bolje ukorenjena. Kroz aktivnosti Saveta i na osnovu pritužbi koje Zaštitnik građana razmatra, uočili su da postoji niz manjkavosti u praktičnoj primeni principa koji su zakonom uspostavljeni. Profesorka Marijana Pajvančić i saradnici su nastojali da naprave model zakona koji bi proizveo promene u praktičnom životu, da se napravi model zakona koji bi u praksi mnogo više, konkretnije i sveobuhvatnije obavezao najrazličitije organe javne vlasti i javnih službi, servisa i organizacija da princip rodne ravnopravnosti pretvore u konkretnu zaštitu. Model zakona se bavi institucijama koje deluju u oblasti rodne ravnopravnoti, kakav je njihov sastav, kakav je način izbora, kako bismo obezedili da one ne zavise samo od dobre volje, entuzijazma i stručnosti pojedinaca. Zbog toga neke od njih izričito pomenute uključujući koordinaciono telo Vlade i savete za rodnu ravnopravnost na nivou lokalne samouprave. Što se tiče sudske zaštite, teži se usklađivanju sa rešenjima koja su već sadržana u Zakonu o zabrani diskriminacije

Marijana Pajvančić je ukazala na najvažnija rešenja sadržana u modelu zakona, kao i razloge zbog čega se pristupilo njegovoj izradi. Ona je istakla da u važećem zakonu postoji puno pravnih praznina iako je u trenutnku njegovog donošenja bilo dobro što imamo taj zakon, ali on nije bio ni najbolji ni idealan. To se pokazalo u primeni zakona, implementacioni instrumenti nisu postojali ili su postojala eksplicitno navedena samo dva, bila je nepotpuna regulativa, u poslednji momenat su

lokalni institucionalni mehanizmi postali sastavni deo zakona. Nakon što je izvšrena analiza važećeg zakona, uvidelo se da bi više od polovine zakonskih normi trebalo da se izmeni, što je bio razlog da se predloži potpuno novi model zakona. Zakon o rodnoj ravnopravnosti je donet pre Zakona o zabrani diskriminacije koji je opšti zakon u ovoj oblasti, pa je bilo rešenja koja nisu u skladu sa tim zakonom. Takođe, ratifikovano je više međunarodnih konvencija koje bi morale da budu integrisane u zakonski tekst. Supsidijarno zakonodavstvo je pretrpelo velike promene, pre svega radno zakonodavstvo. Sve to govori da su se stekli uslovi da bar otpočne rasprava o ovom zakonu. Kada je reč o konkretnim rešenjima predloženim modelom zakona, ona je ukazala da je već u osnovnim odredbama predviđeno da se rodna perspektiva uključi u sve oblasti društva, u sve javne politike, u sistem posebnih mera kojima se politika jednakih mogućnosti vodi, u nadzor nad primenom zakona. Kada je reč o nadzoru, smatra da je to bolna tačka našeg pravnog sistema jer imamo zakone koji se u praksi ne primenjuju. Ona je istakla da ovaj zakon mora biti donet kroz participativni proces jer je on namenjen svima nama i zadire u polje naših najelementarnijih ljudskih prava. Ključna poglavlja su: politika jednakih mogućnosti i posebne mere, zaštita od rodno zasnovanog nasilja i poglavlje o institucijama koje deluju u oblasti rodne ravnoporavnosti. U vezi sa politikom jednakih mogućnosti ona je istakla da je veoma važno pitanje njihove sveobuhvatnosti, koordinacija svih politika i mera zaštite od rodno zasnovanog nasilja, informisanost o rodno zasnovanom nasilju, pružanje opštih i specijalizovanih usluga podrške žrtvama i posebni programi rada sa onima koji su nasilje počinili.

Kada je reč o institucijama za rodnu ravnopravnost, ona je istakla značaj odluke Vlade o formiranju Koordinacionog tela za rodnu ravnopravnost imajući u vidu da je ovo interdisciplinarna oblast i da postoji potreba koordinacije rada različitih ministarstava. Smatra da Savet za rodnu ravnopravnost i dalje treba da postoji, kao savetodavno stručno telo koje ima svoje mesto u ovom procesu. Postavila je i pitanje da li u Narodnoj skupštini treba da postoji posebno radno telo za rodnu ravnopravnost ili ono treba da postoji ovako kako je to danas slučaj u okviru radnog tela za ljudska i manjinska prava Pored toga, ukazala je i na značaj okupljanja parlamentarki u Žensku parlamentarnu mrežu. Misli da o ovome treba otvoriti debatu i uključiti u zakon ona rešenja koja sami narodni poslanici vide kao najbolja da doprinesu ostvarivanju rodne ravnopravnosti. Takođe je istakla značaj praćenja ostvarivanja politike jednakih mogućnosti i njenih efekata, odnosno da je potrebno uspostaviti instrumente, pokazatelje i procedure koje će obavezivati da se prati primena zakona. Za primenu zakona odgovara Vlada i resorni ministar i toga svako ko je na takvom mestu mora biti svestan. Na kraju se zahvalila Gordani Stevanović, Đurđici Ergić, Lepojki Čarević-Mitanovski, prof. Slobodanu Saviću, Vanji Macanović, Dragani Grabovici, Senadu Jašareviću, Gorani Đorović., koji su pomogli da se sve specifične oblasti nađu u ovom zakonu.

Predsednik Odbora se zahvalio uvodniičarima i otvorio raspravu. Aleksandra Vladisavljević, aktivna u polju ekonomskog osnaživanja žena, najviše u oblasti preduzetništva je podržala rad na ovom modelu zakona i iznela neke sugestije. Ona je predložila da se preduzetništvo žena izdvoji kao poseban član u kome bi se podržavalo žensko preduzetništvo i žensko socijalno preduzetništvo i to pre svega kroz preduzetničko učenje, kroz podršku, razvoj žena preduzetnica i kroz promociju ženskog preduzetništva. Smatra da predueztništvo ne može da se posmatra kroz mere samozapošljavanja koje se razlikuju od preduzetništva. Druga sugestija da se propiše obaveza primene rodne analize, rodno odgovornog budžetiranja kao metoda prilikom izrade svih dokumenata, na svim nivoima, kao i kod izveštavanja, zato što je to način koji ćemo najbolje, najbrže, najsistematičnije uvesti princip rodne ravnopravnosti u sve javne politike. Marina Blagojević Hugson, Institut za kriminološka i sociološka istraživanja, istakla je da je važno kako će ovaj zakon biti prihvaćen u javnosti i stoga treba da postoji preambula u kojoj bi se jasno reklo da je rodna ravnopravnot javno dobro, da je ona važna za društvo u celini i za svakog pojedinca. Druga stvar na koju je želela da ukaže jeste pomeranje sa posledica na uzroke, kao i na to da pojedinci shvataju da moraju da snose odgovornost, ličnu, materijalnu, finansijsku, za ono što rade, a to se recimo odnosi na nasilje u porodici. Svakako da treba zaštititi žrtve, ali mora da postoji svest i sve veći pritisak na pojedince koji vrše nasilje. Ovaj pritisak mora da postoji i kada je reč o alimentacijama, za decu samohranih roditelja. Smatra da postoji zaoštren antagonizam između polova, odnosno rodova, naročito u medijima i osnovni razvojni problem zapravo je promena svesti. Stoga treba da se pozabavimo i medijima i školama. Govor mržnje treba da bude unapred definisan, tj. treba definisati šta podrazumeva govor mržnje kada je reč o ženama. Mizoginija je kompleksan pojam i proizvodi jednu vrstu ambivalencije koja olakšava da se vrši diskriminacija nad ženama.

Miloš Đajić, Centar modernih veština,se založio za uvođenje kvote od 40% manje zastupljenog pola, što je i evropski standard. Kada je reč o poštovanju ovih kvota od strane političkih stranaka predložio je da se uvede procenat umanjenja sredstava koje dobijaju iz budžeta u sllučaju njihovog nepoštovanj, kao i da im se ostavi rok da isprave napravilnosti. Apeluje i na predsednika Odbora da pozove parlamentarne stranke da inoviraju svoje planove koji ističu ovog decembra i da ih zamoli da podnesu nove planove.

Predsednik Odbora se složio sa potrebom da naročito političke stranke vode računa o poštovanju svih zakonskih normi koje doprinose ravnomernoj zastupljenosti manje zastupljenog pola.

Nevena Petrušić, Poverenik za zaštitu ravnopravnosti, je istakla da institucija Poverenika podržava svako opredeljenje da se kroz različite posebne mere obezbedi da proces uspostavljanja stvarne ravnopravnosti u društvenim odnosima bude još brži. Skrenula je pažnju na to da treba razmisliti o tome da li rešenja koja imamo u postojećem Zakonu o ravnoporavnosti polova, a koja nisu sadržana u Zakonu o zabrani diskriminacije, treba ugraditi, budući da je fenomen diskriminacije i sudska zaštita od diskriminacije nešto što u suštini ima ista obeležja. Pojasnila je da konkretno misli na nekoliko odličnih rešenja iz važećeg Zakona o rodnoj ravnopravnosti, kao što je jedno veoma značajno pravilo da su oni koji pokreću postupak za sudsku zaštitu od diskriminacije oslobođeni od prethodnog plaćanja troškova postupka. U uslovima opšteg osiromašenja, zaista je važno da se ohrabre ljudi i da im se olakša pristup pravdi kada je reč o zaštiti od diskriminacije. Takođe, smatra da je važno ugraditi rešenja koja trenutno ne postoje u Zakonu o zabrani diskriminacije, a koja obezbeđuju da kada je reč o diskriminaciji u oblasti rada i zapošljavanja, sindikati dobiju odgovarajuće mesto i da se mogu umešati u već postojeći postupak. Na kraju smatra da je ovaj model zakona odlična osnova da krenemo dalje i pronađemo optimalna rešenja, ona koja će na najbolji način ubrzati proces ostvarivanja rodne ravnopravnosti.

Milan Antonijević, JUKOM, je istakao značaj postojanja odredbi koje se tiču statistike zasnovane na polnoj strukturi, koji bi nam olakšali kasnije merljivost rezultata i napretka, jer proces evrointegracija zahteva mnogo više podataka kojima u ovom trenutku ne raspolažemo.

Anita Beretić, Pokrajinski sekretarijat za privredu, zapošljavanje, ravnopravnost polova AP Vojvodine je istakla da je ovaj pokrajinski organ najstariji organ koji se sistemski i sistematski bavi polotikom jednakih mogućnosti i politikom ravnopravnosti polova u Srbiji. Dosadašnji zakon jeste obavio svoju misiju, ali često su se prema dosadašnjem zakonu mnogi organi, a naročito lokalne instititucije Smatra da je jako važno da modelom o kome danas razgovaramo potpuno precizno budu zaduženi organi državne uprave na svim nivoima. Kada je reč o pokrajinskom nivou smatra da ovde vidi priliku da se jasnije naznače zadaci, uloga i status pokrajinskih organa koji su zaduženi za pitanje ravnopravnosti polova. Iz dosadašnjeg zakona svoju nadležnost su crpeli iz prenetih nadležnosti, a to je ostalo i u ovom modelu zakona. S tim u vezi, podsetila je da u oblasti borbe protiv nasilja nad ženama, odnosno rodno zasnovanog nasilja, AP Vojvodina je prva u Srbiji. Još 2008. godine donela je strategiju i sprovodila je do početka ove godine. Od sredine 2013. godine radna grupa je sačinila predlog nove strategije, odnosno programa za zaštitu žena u partnerskim odnosima. Osim oblasti borbe protiv nasilja, pokrajinska administracija je prva u ovom delu regiona vršila analizu svojih sopstvenih budžeta po rodnom principu, a u budžet za 2015. godinu uvode rodne indikatore u budžete mnogih sekretarijata. Zbog navedenog smatra da im je posebno važan ovaj zakon jer on daje potvrdu da su neke aktivnosti i mere koje su kreirali postale opštedruštveno prihvaćene, kao i iz razloga što će putem ovog zakona njima biti lakša komunikacija i sa nacionalnim i sa lokalnim nivoom, pa se nada da neće toliko često biti izloženi pitanju odakle im nadležnost za nešto što žele da urade.

Gordana Gasmi, Institut za komparativno pravo, je sa učesnicima podelila svoja iskustva na izradi Istanbulske konvencije. Smatra da su odredbe iz modela zakona dobro koncipirane i u duhu Istanbulske konvencije, ali da treba da pojačamo odredbe koje se tiču pre svega preciziranja nadležnosti i saradnje organa javne vlasti. Isto važi i za odredbe koje se tiču prevencije, odnosno potrebno je da se država angažuje u razbijanju postojećih stereotipa. Neophodno je da država bude uključena u smislu obezbeđivanja principa dužnje pažnje. I konačno, treba pojačati i ulogu koordinacionog tela i obezbediti jedno strateško telo koje će davati izveštaj budućem GREVIO komitetu. Mi ćemo 2016. sigurno biti prozivani da dostavimo izveštaj. Smatra da je dosta dobar posao urađen za ovih godinu i po dana. Ono što smatra da je problem u pogledu institucionalnog organizovanja jeste to što nemamo ministartsvo za rodnu ravnopravnost, a nedostajei ministarstvo za ljudska prava. Elvira Kovač, narodna poslanica, smatra da je ovo odličan model zakona. Međutim, iako je poznato da postoji mogućnost da Zaštitnik građana predlaže zakone, istakla je da ne zna da li postoji politička volja da se on stavi na dnevni red, a takođe je pitanje i koji deo izvršne vlasti je nadležan za ovaj zakon. Osvrnula se i na ono što je prof. Gasmi iznela, s ozirom da je kao članica delegacije u PS Saveta Evrope bila u Rimu, ali da zaista nikog iz izvršne vlasti nismo poslali, a Srbija je osma zemlja koja je ratifikovala konvenciju i time smo omogućili da ona stupi na snagu. Povodom prethodnih navoda koje smo čuli a koje se odnose na to da ne postoji poseban parlamentarni odbor za rodnu ravnopravnost , smatra da Odbor za ljudska i manjinska prava i ravnoporavnost polova veoma aktivan po ovim pitanjima. Veći je problem što još uvek ne vidimo tačno koje je to telo u izvršnoj vlasti. Ženska parlamentarna mreža je donela odluku da je neformalan način organizovanja bolji i efikasniji i to dobro funkcioniše.

Sofija Mandić, Nacionalni demokratski institut, je ukazala na neke novine koje smatra veoma značajnim, kao što je ostvarivanje zdravstvene zaštite kod domaćeg rada, obavezno korišćenje odsustva radi nege deteta od strane oca, odredba koja se tiče izjednačavanja vanbračne zajednice. S druge strane, pošto je ovo model Zakona o rodnoj ravnopravnosti, a ne o ravnopravnosti polova, u nekim odredbama nedostaje ta dimenzija. Što se tiče lokalnih mehanizama, modelom zakona je predviđeno da bi trebalo obezbediti stalno radno telo ili zaposlenu osobu, što smatra da treba da shvatimo kao mogućnost za jedno i drugo, kako ne bi došlo do ukidanja postojećih mehanizama. Do sada je postojao veliki problem što nadležnosti lokalnih mehzama nisu bile određene zakonom, što sada praktično ostaje isto jer je predviđeno da će se statutima regulisati nadležnost. Misli da bi to trebalo promeniti i da makar u nekim najosnovnijim crtama kažemo koje su to nadležnosti. Na kraju je ukazala i na odredbu u vezi usvojenja, gde je predviđeno da svako lice u generativnom dobu ima mogućnost da pod istim uslovima podnese zahtev za usvojenje deteta. Smatra da bi to trebalo promeniti jer je pitanje ko će da procenjuje da li je neko u generativnom dobu ili ne. Takođe smatra da kad se već govori da su partneri ravnopravni u planiranju broja dece, treba reći da je žena ta koja odlučuje o rađanju, s obziron na to da je Ustav oko toga malo nedefinisan.

Biljana Maletin, ekspertkinja, iznela je sugestiju sugestiju da se još razmilsi o institucionalnim rešenjima jer su nevladine organizacije i eksperktinje prošle godine imale jednu inicijativu za formiranje Kancelarije za rodnu ravmpšravmpt pri Vladi Reppublike Srbije. Bilo je dosta debata, dosta razgovora o tome kakvo nam telo potrebno, koja su bila ograničenja Uprave za rodnu ravnopravnost u okviru jednog ministarstva i u tom smislu misli da bi bilo dobro da i dalje diskutujemo o tome jer ja se lično ne zalaže za koordinaciono telo kao rešenje. Misli da je Kancelarija bolje rešenje imajući u vidu veličinu društvene promene koju hoćemo da proizvedemo i koliko je to veliki posao.

Vera Kurtić, Ženski prostor Niš, dolazi iz organizacije koja se bavi položajem žena iz višestruko marginalizovanih društvenih grupa i misli da je ovaj model zakona veliki pomak u odnosu na prethodni zakon. Međutim, istakla je da iako ovaj zakon ima nameru da zaštiti od diskriminacije na osnovu pola i roda i na osnovu seksualne orjentacije i rodnog identiteta, pa je zabranjen i kažnjiv svaki vid diskriminacije i postupanje zbog izjašnjavanja o seksualnoj orjentaciji i rodnom identitetu, ipak u petom delu koji se odnosi na porodične odnose, brak i vanbračna zajednica su definisani kao zajednica osoba koje su suprotnog pola. Na taj način ovaj zakon ima tu notu koja ne može da se primeni na sve jer postoje istopolni parovi koji uopšte nisu priznati i potpuno su nevidljivi. Takođe je iozrazila podršku instituciji Zaštitnika građana i Odboru za ljudska i manjinska prava i ravnopravnost polova da daju svoj doprinos u pripremi Građanskog zakonika, pogotovo u delu o istopolnim partnerstvu ili braku.

Maja Sedlarević, predsednica Odbora za evropske integracije skupštine AP Vojvodine, je podsetila da je odluka o donošenju važećeg zakona doneta 2004. godine, a da je zakon tek 2009. godine usvojen. Jednako velik i komplikovan posao će biti i donošenje ovog zakona i zato misli da je ovo pravi način da razgovaramo na ovu temu. Ukazala je na problem usaglašavanja ovog zakona sa drugim zakonima jer u praksi se pokazuje da je to možda jedan od najvećih problema primene Zakona o ravnopravnosti polova. Kada je reč o lokalnim mehanizmima, ne postoje jesne odredbe i jasne obaveze lokalnih samouprava kada su lokalni mehanizmi u pitanju, postoji čitav niz lokalnih samouprava koje nemaju lokalne mehanizme, iako ih zakon obavezuje na to. Postoji čitav niz lokalnih samouprava koji ih samo formalno, a postoji samo jedan mali broj lokačmoj mehanizama koji funkcionišu i predstavljaju primere dobre prakse. Na kraju je predložila da se ovakav jedan skup organizuje u Novom Sadu u skupštini AP Vojvodine.

Marija Blečić, šefica kabineta potpredsednice Vlade Zorane Mihajlović, što se tiče formiranja samog Koordinacionog tela Vlade za rodnu ravnopravnost, istakla je da je to telo formirano baš iz jednog od razloga koji smo spomenuli u ovoj diskusiji. Uprava za rodnu ravnopravnost je imala dobre rezultate, ali to nije ono čime bi se mi zadovoljili, već treba da težimo boljem. Trenutno se uspostavljanju pravila, načini kroz koje će to telo funkcionisati preko svojih komiteta. Planira se da u okviru samih tih komiteta i Koordinacionog tela povežemo rad svih onih koji se u državi na neki način bave rodnom ravnopravnošću. S tim u vezi, već su poslati dopisi svim ministarstvima i već su dobili odgovore tj. imena osoba koje će u ime određenog ministarstva biti zaduženi za ova pitanja. Svakako će Koordinaciono telo biti povezano sa parlamentarnom mrežom i Oborom, ali i sa civilnim sektorom i lokalnim samoupravama. Model zakona tek treba da analiziraju, ali ga svakak pozdravljaju i žele da se priključe u naporima da napraimo što bolji model

Prof. Marijana Pajvančić smatra da su jako dobre sve iznete sugestije. Svesna je toga da se usvajanje novog zakona neće destiti preko noći, neće biti brzo, ali da je važno da se tematski razgovara sa akterima koji rade taj posao i da se dođe do jednog realnog modela s kojim ćemo bolje da rešimo ono gde smo se do sada saplitali. Tu može da pomogne i Narodna skupština i Odbor i Ženska parlamentarna mreža, kao i Skupština AP Vojvodine, ali i Zaštitnik građana i Poverenik zazaštitu ravnopravnosti..

Saša Janković je na kraju istakao da on ne zna kakva će biti sudbina modela Zakona o rodnoj ravnopravnosti. Iako je Zaštitnik građana nadležan da predlaže zakone, posao Zaštitnika građana je prevashodno kontrolni. Smatra da, ako se želi postići suštinski pomak unapred, da taj pomak mora da bude rezultat svih relevantnih sektora državne uprave i civilnog društva i društva uopšte. Dakle, nije dovoljno da Zaštnik građana napiše nešto, da se za to obezbedi skupštinska većina u tom momentu, ali da kad se ruke spuste od tog zakona ne bude ništa. Potrebno je da Vlada Republike Srbije ima osećaj vlasništva nad ovim dokumentom, kao i civilno društvo i Narodna skupština, a najmanje je bitno ko će da ga predloži. Misli da proces koji sada teče daje najbolju moguću osnovu za takav ishod

Predsednik Odbora se na kraju zavalio svim učesnicima na konstruktivnoj diskusiji. Misli da je ovo dobar način i da bi to trebala postati praksa da se otvori debata o jednom zakonu koji će jednog dana ući u skupštinsku proceduru, kako bismo došli do što je moguće kvalitetnijeg zakona koji će sutra biti vlasništvo svih nas. Smatra da je model zakona koji nam je danas ponuđen odličan materijal koji može da značajno da doprinese kvalitetnom regulisanju ovog ljudskog prava.

Sednica je zaključena u 15.20 časova.

**SEKRETAR ODBORA PREDSEDNIK ODBORA**

**Rajka Vukomanović Meho Omerović**